הצעת הנחיה

רציונל תוכני
לימוד בנושא זיכרונות ומיתוסים וחשיבותם בבניית זהות יהודית אישית וקולקטיבית. רעיון הנצחת סיפור יציאת מצרים מושרש בתורה אפילו לפני התרחשותו. בספר שמות מופיע הרעיון לחזק את אמונת בני ישראל דרך אותות ומופתים, ובכך להבטיח את הנחלת סיפור יציאת מצרים לאורך הדורות. מקורות מאוחרים יותר המצווים להזכיר את יציאת מצרים מעלים שאלות על חשיבות הזיכרון מעבר לאמת ההיסטורית, האומנם קיימת אמת היסטורית? מה קורה לנו כאשר מיתוסים ואמיתות שעליהם גדלנו מתמוטטים ונפרמים? האם אמת היסטורית היא הדבר החשוב בהקשר של זהות קולקטיבית? מה מטרותיו של ציווי הזיכרון במישור האישי והלאומי?    

הלימוד מתאים לשנה כולה ובמיוחד לקראת חג הפסח בשל מרכזיות זיכרון יציאת מצרים. אפשר להרחיב במקורות אחרים, לדוגמה המפטיר לשבת זכור. הקטעים מהסרט מציעים הרחבה לימינו אך אפשר לוותר עליהם.  
 
המקורות:
1.	פתיחה: קטעים מתוך הסרט The Big Fish (סיפורי דגים, 2003, במאי: טים בורטון). הסרט מספר על בן שאיבד את אמונו באביו, שנהג לספר לו סיפורים פנטסטיים כדי לבנות את תדמיתו (להבנתו של הבן). אחרי מות אביו מגלה הבן את האמת מאחורי הסיפורים ואת הדרך הייחודית שבה ניסה אביו לכוון אותו בחיים.
2.	פסוקים מספר שמות: ה' מגלה למשה את הסיבה לכך שפרעה מכביד את לבו. המטרה המתוכננת היטב שעומדת מאחורי עשרת המכות היא: "למען שתי אתתי אלה בקרבו ולמען תספר באזני בנך ובן בנך את אשר התעללתי במצרים..."   
3.	הבן הרשע מההגדה של פסח – "לכם ולא לו. ולפי שהוציא את עצמו מן הכלל כפר בעיקר..." – מהי היציאה מן הכלל? 
4.	מסכת ברכות: טקסט הדן בשאלה האם סיפור יציאת מצרים יהיה רלוונטי אחרי הגאולה. 
5.	זכור (יוסף ירושלמי): משפט המדבר על החשיבות הלאומית בציווי לזכור. 
6.	'שפת אמת' על פסח: בכל פעם שמוזכרת יציאת מצרים גדל פוטנציאל הגאולה. 

תיאור מתודי

פתיחה: (15-20 דקות): מומלץ לפתוח את הדיון בהקרנת קטעים מהסרטThe Big Fish  - השיחה בתחילת הסרט בין האב ובנו, שבה הבן מביע כעס על שקריו של אביו, והסיום, בלוויית האב ומאבקו עם הדג הגדול להשיב לו את טבעת הנישואים. בעקבות הסרט ננהל דיון קצר: אילו שאלות הסרט מעלה? לדוגמה: סוג היחסים בין אב ובנו; בחירת האב לספר סיפורים לבנו כדרך לקשור אותו אליו ולחנכו.

אם לא ניתן להשיג את הסרט, אפשר לפתוח בסבב אישי קצר, ולבקש מהמשתתפים לספר סיפור שסיפרו להם הוריהם בילדותם, את הקשרו וכיצד הוא תרם לבניית זהותם האישית.  

לימוד בחברותא: כל המקורות בדף יילמדו בחברותא, בעזרת השאלות המנחות.

אסיף: בדיון המסכם אפשר להתייחס לנקודות הבאות: 
•	מה מקום הסיפור במנהגים ומה השפעת ההגזמה?
•	האם גם לכם יש לכם חלק בסיפורים המרכזיים של היהדות?
•	על אילו סיפורים עלינו לבסס את זהותנו הקולקטיבית, לפי דעתכם? האם על סיפורים מכוננים כמו יציאת מצרים, מתן תורה או חורבן הבית, או על סיפורים מאוחרים יותר כמו לקחי השואה או הקמת מדינת ישראל?
•	האם יכולות להיות גם השלכות שליליות לציווי 'זכור'?
•	כיצד מעניקים סיפורי חיינו משמעות לחיינו? 
הצעה: בסוף הסרט אנו רואים כיצד האב למד מוקדם בחייו מהי אחריותו העליונה למשפחתו. אף שהוא נמשך להרפתקאות, הוא הבין כי חשוב יותר להשיב את טבעת הנישואין, סמל אהבתו למשפחתו, מאשר לתפוס את הדג הגדול ולזכות ביוקרה ובהרואיות. הבן מבין בסוף שאביו הקדיש את חייו לעזרה לזולת ושאף להעביר מסר זה לבניו אחריו. 

הקרנת הסרט: אפשר להקרין את הסרט במלואו בסוף המפגש.